કર્ણાટકના નવા CM દિલ્હી દરબારમાં, કેબિનેટ વિસ્તરણની અટકળો તેજ | નવગુજરાત સમય
કર્ણાટકના નવા CM દિલ્હી દરબારમાં, કેબિનેટ વિસ્તરણની અટકળો તેજ
30-07-2021 01:08 PM
મુખ્યમંત્રી બસવરાજ બોમ્મઈ સાંજે વડાપ્રધાન નરેન્દ્ર મોદી સાથે મુલાકાત કરશે
કર્ણાટકના નવનિયુક્ત મુખ્યમંત્રી બસવરાજ બોમ્મઈ આજે નવી દિલ્હીની મુલાકાતે પહોંચ્યા છે. બોમ્મઈ વડાપ્રધાન નરેન્દ્ર મોદી તેમજ ટોચના કેન્દ્રીય મંત્રીઓ સાથે મુલાકાત કરે તેવી સંભાવના છે. આ સાથે જ કર્ણાટક સરકારમાં મંત્રીમંડળના વિસ્તરણની પણ અટકળો તેજ થઈ ગઈ છે. બોમ્મઈ સીએમ બન્યા પછી આ સૌપ્રથમ વખત દિલ્હી મુલાકાતે આવ્યા છે. તેઓ સાંજ 4 કલાકે વડાપ્રધાન મોદી સાથે બેઠક કરશે તેમજ કેન્દ્રીય ગૃહ મંત્રી અમિત શાહ, રક્ષા મંત્રી રાજનાથ સિંહ અને ભાજપના રાષ્ટ્રિય અધ્યક્ષ જે પી નડ્ડા સહિત અન્ય ટોચના મંત્રીઓ સાથે પણ મુલાકત કરશે.
સૂત્રો પાસેથી પ્રાપ્ત વિગતો મુજબ આ બેઠકોના દોરમાં કર્ણાટકમાં કેબિનેટ વિસ્તરણ અંગે પણ ચર્ચા થઈ શકે છે. રાજનાથ સિંહ સાથે કર્ણટાકના મુખ્યમંત્રીની મુલાકાત બાદ તેમણે ટ્વીટ કરીને જણાવ્યું હતુ કે, કર્ણાટકના મુખ્યમંત્રી સાથે આજે મુલાકાત કરી. હું તેમને સફળ ટર્મ માટે શુભકામના પાઠવું છું. રાજનાથ સાથેની બેઠક બાદ બસવરાજ બોમ્મઈએ કેબિનેટ વિસ્તરણ અંગેની ચર્ચાના પ્રશ્નના જવાબમાં જણાવ્યું કે, ભાજપ એક રાષ્ટ્રીય પક્ષ છે અને તેની પાસેથી આ પ્રકારની અપેક્ષા સામાન્ય છે.
બોમ્મઈએ વધુમાં જણાવ્યું કે ભાજપના અધ્યક્ષ સાથેની બેઠકમાં તેઓ રાજ્યમાં મંત્રીમંડળ વિસ્તરણ અંગે તેમની પાસેથી નિર્દેશ મેળશે. અગાઉ પણ કર્ણાટકના સીએમએ પત્રકારોને માહિતી આપતા જણાવ્યું હતું કે કર્ણાટકમાં કેબિનેટ વિસ્તરણ અંગે કેન્દ્રીય નેતૃત્વ પાસેથી માર્ગદર્શન લેવા અંગે ચર્ચા કરવામાં આવશે.
કર્ણાટકમાં ભાજપના બે વર્ષના શાસનમાં ભ્રષ્ટાચારના વિપક્ષ કોંગ્રેસના આક્ષેપોને સીએમ બોમ્મઈએ ફગાવ્યા હતા અને કહ્યું હતું કે વિપક્ષના દાવાઓ પાયાવિહોણા છે. ઉલ્લેખનીય છે કે કર્ણટાકમાં ભાજપની સત્તાના બે વર્ષ પૂરા થયા બાદ બી એસ યેદિયુરપ્પાએ મુખ્યમંત્રી પદેથી રાજીનામું આપતા બસવરાજ બોમ્મઈ નવા મુખ્યમંત્રી બન્યા હતા.